b'\n_START_ARTICLE_\nLogotet\n_START_PARAGRAPH_\nLogotet (gr\xc5\xa1ko \xce\xbb\xce\xbf\xce\xb3\xce\xbf\xce\xb8\xce\xad\xcf\x84\xce\xb7\xcf\x82, logoth\xc3\xa9t\xc4\x93s, mn. \xce\xbb\xce\xbf\xce\xb3\xce\xbf\xce\xb8\xce\xad\xcf\x84\xce\xb1\xce\xb9, logoth\xc3\xa9tai, latinsko logotheta, mn. logothetae, bolgarsko \xd0\xbb\xd0\xbe\xd0\xb3\xd0\xbe\xd1\x82\xd0\xb5\xd1\x82, logotet, romunsko logof\xc4\x83t, srbsko \xd0\xbb\xd0\xbe\xd0\xb3\xd0\xbe\xd1\x82\xd0\xb5\xd1\x82, logotet) je bil uradni\xc5\xa1ki naziv, ki izvira iz Bizantinskega cesarstva. V srednjem in poznem Bizantinskem cesarstvu je bil enakovreden ministru ali dr\xc5\xbeavnemu sekretarju. Od tam se je pod vplivom bizantinske kulture raz\xc5\xa1iril v druge dr\xc5\xbeave, med njimi v Bolgarijo, Srbijo, Sicilijo in donavski kne\xc5\xbeevini Vla\xc5\xa1ko in Moldavijo.\n_START_SECTION_\nIzvor in razvoj\n_START_PARAGRAPH_\nV gr\xc5\xa1\xc4\x8dini logothet\xc4\x93s pomeni nekoga, ki ra\xc4\x8duna, izra\xc4\x8dunava in logi\xc4\x8dno sklepa, dobesedno pa tisti, ki postavi besedo. Natan\xc4\x8den izvor naziva ni jasen. Pojavlja se v zapisih in delih Cerkvenih o\xc4\x8detov, v katerih se nana\xc5\xa1a na razli\xc4\x8dne ni\xc5\xbeje uradnike, zadol\xc5\xbeene predvsem za finan\xc4\x8dne zadeve._NEWLINE_Predhodniki srednjebizantinskih logotetov so bili finan\xc4\x8dni uradniki, ki so se v poznem starem veku imenovali rationales. Obstajali so najmanj od vladavine cesarja Septimija Severja (vladal 193-211), v kateri je dokazano obstajal procurator rationibus (upravitelj ra\xc4\x8dunov). V poznorimskem obdobju so bili rationales uradniki v pretorskih prefekturah, zadol\xc5\xbeeni za nadziranje dr\xc5\xbeavne blagajne in dr\xc5\xbeavnih posesti. Prvi znamenit logotet je bil Marin, kasnej\xc5\xa1i pretorski prefekt in prvi minister cesarja Anastazija I. (vladal 491-518). V 6. stoletju so pod cesarjem Justinijanom I. (vladal 527\xe2\x80\x93565) logoteti dobili ugled in mo\xc4\x8d. Zadol\xc5\xbeeni so bili za ukrepe, ki so polnili cesarjevo zasebno blagajno. V provincah in na vojnih pohodih so delovali kot fiskalni agenti. Imeli so dovoljenje, da zase obdr\xc5\xbeijo dvanajstino vrednosti, ki so jo zbrali za dr\xc5\xbeavno blagajno. Nekateri, na primer zloglasni Aleksander z vzdevkom \xc5\xa0karje, ker je obrezoval zlatnike, so s tem izjemno obogateli._NEWLINE_Velika sprememba v vsebini naziva se zgodila v zgodnjem 7. stoletju, ko se je med vladavino Heraklijske dinastije dr\xc5\xbeavni ustroj iz \xc4\x8dasa Dioklecijana in Konstantina Velikega popolnoma reformiral. Trije glavni finan\xc4\x8dni sektorji starega sistema \xe2\x80\x93 pretorske prefekture, sveti zakladi (sacrae largitiones) in zasebne domene (res privata) so se nadomestili z manj\xc5\xa1imi specializiranimi oddelki, imenovanimi logothesia (edn. logothesion) ali sekreta (edn. sekreton). Reforma je bila posledica velike izgube ozemlja in potrebe po racionalizaciji zbiranja dr\xc5\xbeavnih davkov med bizantinsko-perzijsko vojno in muslimanskimi osvajanji. Proces se je v resnici za\xc4\x8del \xc5\xbee z Justinijanovimi reformami v 6. stoletju, ko se je res privata, pristojna za upravljanje cesarskih posesti, razdelila na pet razli\xc4\x8dnih oddelkov. Do sredine 7. stoletja so popolnoma izginile tudi sacrae largitiones, medtem ko so bili drugi sektorji, na primer pretorske prefekture, lo\xc4\x8deni in organizirani kot samostojni oddelki. Na\xc4\x8delniki nekaterih oddelkov so bili logoteti. Vse oddelke je nadziral sakellarios, ki je bil nekak\xc5\xa1en generalni finan\xc4\x8dni kontrolor, odgovoren samemu cesarju._NEWLINE_Prvi logotet, omenjen na vodilnem polo\xc5\xbeaju, je bil \xc2\xbbnajslavnej\xc5\xa1i logotet in patricij\xc2\xab Teodozij leta 626, ki je bil zadol\xc5\xbeen za genikon (dr\xc5\xbeavno zakladnico) ali za strati\xc5\x8dtikon (vojsko). Prvi trdni dokazi za obstoj logotetov glavnih dr\xc5\xbeavnih podro\xc4\x8dij \xe2\x80\x93 genikon (finance), eidikon (posebna zakladnica in dr\xc5\xbeavne rezerve), strati\xc5\x8dtikon (vojska) in dromos (javne ceste) so s konca 7. stoletja. V tem \xc4\x8dasu so se logoteti pojavili tudi v cerkvi kot pomo\xc4\x8dniki patriarha in metropolitskih \xc5\xa1kofov, medtem ko je bil logothet\xc4\x93s tou praitoriou visok uradnik konstantinopelskega eparhata._NEWLINE_Pod cesarjem Aleksejem I. Komnenom (vladal 1081-1118) je bil ustanovljen logothet\xc4\x93s t\xc5\x8dn sekret\xc5\x8dn, ki je nadziral vsa dr\xc5\xbeavna podro\xc4\x8dja. Polo\xc5\xbeaj se je do poznega Bizantinskega cesarstva razvil v velikega logoteta (megas logothet\xc4\x93s). V obdobju Paleologov so \xc5\xa1tevilni logoteti izginili in postali zgolj \xc4\x8dastni nazivi.\n_START_SECTION_\nSrbija\n_START_PARAGRAPH_\nNaziv logotet (\xd0\xbb\xd0\xbe\xd0\xb3\xd0\xbe\xd1\x82\xd0\xb5\xd1\x82) je bil v srednjeve\xc5\xa1ki Srbiji v rabi od vladavine kralja \xc5\xa0tefana Milutina (vladal 1282-1321). Pomembni logoteti so bili Rajko, Joanikije, Pribac, Gojko, Voihna, Pahomije in \xc5\xa0tefan Ratkovi\xc4\x87.\n_START_SECTION_\nSicilija\n_START_PARAGRAPH_\nBizantinski naziv so si sposodili tudi na Zahodu, kjer ga je cesar Svetega rimskega cesarstva Oton III. podelil svojemu kanclerju Leonu Vercellijskemu (999-1026). Nazadnje se je uporabljal samo \xc5\xa1e na Siciliji, kjer je logotet zasedal polo\xc5\xbeaj kanclerja in bil enak ali celo vi\xc5\xa1ji od polo\xc5\xbeaja velikega kanclereja (magnus cancellarius). Naziv logotet je imel na primer Pietro della Vigna, vsemogo\xc4\x8dni minister svetega rimskega cesarja in sicilskega kralja Friderika II. (vladal 1220-1250).'